Document ID: 32002L0005

Direktiva Komisije 2002/5/ES
z dne 30. januarja 2002
o spremembi Priloge II k Direktivi Sveta 90/642/EGS o določitvi najvišjih mejnih vrednosti ostankov pesticidov v in na nekaterih proizvodih rastlinskega izvora, vključno s sadjem in zelenjavo
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/642/EGS z dne 27. novembra 1990 o določitvi najvišjih mejnih vrednosti ostankov pesticidov v in na nekaterih proizvodih rastlinskega izvora, vključno s sadjem in zelenjavo [1], kakor je bila nazadnje spremenjena z Direktivo Komisije 2001/57/ES [2], in zlasti člena 7 Direktive,
ob upoštevanju naslednjega:
(1) Za žita in proizvode rastlinskega izvora, vključno s sadjem in zelenjavo, vsebnosti ostankov odražajo uporabo najmanjših količin pesticidov, potrebnih za doseganje učinkovitega zdravstvenega varstva rastlin, in sicer tako, da je količina ostanka čim manjša in hkrati toksikološko dopustna, zlasti ob upoštevanju zaščite okolja in varstva potrošnikov, predvsem v smislu ocenjenega zaužitja s prehrano. Najvišje mejne vrednosti ostankov (MVO) v Skupnosti predstavljajo zgornjo mejo količin takšnih ostankov, ki jih je mogoče najti v živilih, kadar proizvajalci spoštujejo dobre kmetijske prakse.
(2) MVO za pesticide se spremljajo in se smejo spremeniti z namenom upoštevanja novih informacij in podatkov. Najvišje mejne vrednosti ostankov se določijo na spodnji meji analitske določitve, če registrirane uporabe fitofarmacevtskih sredstev ne povzročajo zaznavnih vrednosti ostankov pesticidov v ali na živilih, ali kadar ni registrirane uporabe, ali kadar uporabe, za katere so države članice izdale registracijo, niso bile podprte s potrebnimi podatki, ali kadar uporabe v tretjih državah, ki povzročajo ostanke v ali na živilih, ki lahko pridejo v promet na trgu Skupnosti, niso bile podprte s potrebnimi podatki.
(3) Po objavi Direktive Komisije 2000/42/ES [3] je Komisija prejela vloge, podprte z nadaljnjimi podatki, za revizijo najvišjih mejnih vrednosti ostankov za lambda-cihalotrin in amitraz na nekaterih živilih, ki jih določa Direktiva 2000/42/ES. Vloge in podatki so bili ponovno ocenjeni in za nekatere kombinacije so podatki upravičevali določitev najvišjih mejnih vrednosti nad spodnjo mejo analitske določitve. Pri drugih kombinacijah razpoložljive informacije še vedno ne zadoščajo in je najvišjo mejno vrednost ostanka primerno določiti na spodnji meji analitske določitve. Pri tretjih kombinacijah zadoščajo trenutno razpoložljive informacije za prikaz, da lahko določitev najvišje mejne vrednosti ostanka nad spodnjo mejo analitske določitve privede do nedopustne akutne ali kronične izpostavljenosti potrošnika ostankom. V takšnih primerih morajo najvišje mejne vrednosti ostanka ostati določene na spodnji meji analitske določitve.
(4) Informacije o novih ali spremenjenih uporabah cipermetrina na beluših, etefona na ananasu, fenbutatinoksida na paprikah, metalaksila na spomladanski čebuli, acefata na breskvah in klorotalonila na gomoljni zeleni so bile poslane Komisiji in ovrednotene. Z vidika teh informacij je primerno, da se spremenijo sedanje najvišje mejne vrednosti ostankov iz Priloge k Direktivi.
(5) Doživljenjska izpostavljenost potrošnikov vsakemu od pesticidov iz te direktive prek živil se je ocenila in ovrednotila v skladu s postopki in praksami znotraj Evropske unije, ob upoštevanju smernic, ki jih je objavila Svetovna zdravstvena organizacija [4], izračun pa kaže, da najvišje mejne vrednosti ostankov iz te direktive ne bodo privedle do preseganja sprejemljivega dnevnega vnosa.
(6) Kjer je bilo to pomembno, se je akutna izpostavljenost potrošnikov tem pesticidom prek vsakega živila, ki lahko vsebuje ostanke teh pesticidov, ocenila in ovrednotila v skladu s postopki in praksami znotraj Evropske unije, ob upoštevanju smernic, ki jih je objavila Svetovna zdravstvena organizacija. Izračunano je, da najvišje mejne vrednosti ostankov iz te direktive nimajo akutnih toksičnih učinkov.
(7) S trgovinskimi partnerji so ob posredovanju Svetovne trgovinske organizacije potekala posvetovanja o najvišjih mejnih vrednostih iz te direktive in njihove pripombe na te najvišje mejne vrednosti so se upoštevale.
(8) Upoštevala so se mnenja Znanstvenega odbora za rastline, zlasti njegov nasvet in priporočila v zvezi z varstvom potrošnikov živilskih proizvodov, obdelanih s pesticidi. Zgoraj navedena metodologija, ki jo opisuje Svetovna zdravstvena organizacija, kakor jo uporabljajo države članice poročevalke, ter spremlja in vrednoti Komisija preko Stalnega odbora za zdravstveno varstvo rastlin, je skladna s smernico, ki jo podaja Znanstveni odbor za rastline.
(9) Direktivo 90/642/EGS je treba torej ustrezno spremeniti in veljati mora začeti takoj.
(10) Ukrepi, predvideni s to direktivo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO DIREKTIVO:
Člen 1
Najvišje mejne vrednosti ostankov iz Priloge k tej direktivi nadomestijo tiste iz Priloge II k Direktivi 90/642/EGS za zadevne pesticide.
Člen 2
Najvišje mejne vrednosti ostankov iz Priloge II k Direktivi 90/642/EGS se glede na kombinacije pesticid proizvod iz te določbe nadomestijo z naslednjim: cipermetrin na beluših: 0,1 mg/kg, etefon na ananasu: 2 mg/kg, fenbutatinoksid na paprikah: 1 mg/kg, metalaksil na spomladanski čebuli: 0,2 mg/kg, metalaksil na "eskariolki" in zeliščih: 1 mg/kg, klorotalonil na "gomoljni zeleni": 1 mg/kg, acefat na "breskvah": 0,2 mg/kg [5].
Člen 3
1. Države članice sprejmejo zakone in druge predpise, potrebne za uskladitev s to direktivo, najpozneje do 31. avgusta 2002. O tem takoj obvestijo Komisijo.
Ti ukrepi se začnejo uporabljati 1. septembra 2002.
2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 4
Ta direktiva začne veljati prvi dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 30. januarja 2002

Labels: 20
17
6